 उसी रोह् बी चढ़ेआ जे जागत बडले दा दुआई गी बलगा दा ते एह् धिक्के खंदा सक्खने हत्थें उठी आया ऐ।  उसी इ’ब्बी पता हा जे ओह् हुन जे बोल्ली तां शामत बी उस्सै दी औनी ऐ पर नुहाड़ी ममता उसी बोल्लने ई चलेरै दी ही।  ‘कलाल खान्नै जाना चेत्ता रेहा नीं ? गि’ल्लू तरसै लस्सी गी ते बुड्ढे ई चाऽ कलाड़ी दा’ लीलो नै गलाया तां खर्‌होइयै रमेस बोल्लेआ, ‘बुच-बुच नीं कर।  आई बड्डी जागतै दी लगदी।  माऊ कोल हेजली फफेकुट्‌टन।  मेरै सामनै लाड लांदी ते मगरा घुरसां दिंदी।  कब्हैसती कुसै पासे दी। ’ उन्न पैह्‌ले गै पीती दी ही ते बैह्‌मी होए दे चढ़िया रोह्।  हत्थ-पर बक्ख चलै दे हे ते जीभ सै बक्ख।  ओह् फ्ही बोल्लेआ, ‘जे तुगी इन्नी पीड़ ही तां तुद्‌दै लेई औनी ही। ’ ‘अऊं ते लेई औंदी पर नां मेरे कोल पैसे हे ते नां परची। ’ ‘तूं जोका मता बुड़बुड़ करन लगी पेई ऐं।  एह् लै फड़ परची ते पैसे।  जा, लेई आ। ’ लीलो नै भुंञा पेदी परची ते पैसे चुक्की ले ते बोल्ली, ‘इसलै ? में इक्कलें ? राती दे नौ बज्जै दे न।  मड़द माह्‌नुयै दे हुंदे सैंदे, जनानी मुहानी रातीं ?’ ‘रात कदूं खंदी ऐ तुगी।  जाना ते जा नितां मर बेहियै।  मेरा सिर नीं खा।  सारा दिन खपी-खपियै आओ ते घर बी ऊ’यै पिट्‌ट-स्यापा। ’ लीलो दे मनै च आया जे उ’ब्बी चार सना पर एह् सोच्चियै चुप्प करी रेही जे इक्क ते ठौगरें दे बरतै ई खैह्‌मद पेई जाना ते दूआ जे झुंड खु’ल्ला तं खु’ल्ला।  जिन्ना चिर ओह् सबर करी लै उन्नां गै खरा।  बर्दाशत ही हद्‌द जेल्लै मुक्की जंदी ऐ तां धरती बी भूंचल करियै अपनी भड़ास कढ़दी ऐ।  जनानी उन्नां चिर गै चुप्प रौंह्‌दी ऐ जिन्नां चिर उसी चुप्प रौह्‌नें दा मौका दित्ता जा। 